CELEX: 62012TN0109
Language: el
Date: 2012-03-07 00:00:00
Title: Υπόθεση T-109/12: Προσφυγή της 7ης Μαρτίου 2012 — Ισπανία κατά Επιτροπής

28.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 126/23
            
         Προσφυγή της 7ης Μαρτίου 2012 — Ισπανία κατά Επιτροπής
   (Υπόθεση T-109/12)
   2012/C 126/44
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: A. Rubio González)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2011) 9990, της 22ας Δεκεμβρίου 2011, περί μειώσεως της χρηματοδοτικής συνδρομής του Ταμείου Συνοχής, που είχε αρχικώς εγκριθεί όσον αφορά τα εξής σχέδια: «Δράσεις που πρέπει να υλοποιηθούν στο πλαίσιο της αναπτύξεως της 2ης φάσεως του Ρυθμιστικού σχεδίου διαχειρίσεως των αστικών στερεών αποβλήτων της Αυτόνομης Κοινότητας της Εστρεμαδούρας» (CCI αρ. 2000.ES.16.C.PE.020), Αγωγοί υδάτων: «Cuenca media Getafe και Cuenca baja στην Arroyo Culebro (Λεκάνη του Τάγου — Εξυγίανση)» (CCI αρ. 2002.ES.16.C.PE.002), «Επαναχρησιμοποίηση επεξεργασμένων υδάτων για την άρδευση χώρων πρασίνου στη Santa Cruz de Tenerife» (CCI αρ. 2003.ES.16.C.PE.003) και «Τεχνική βοήθεια για τη σύνταξη μελέτης και την εκπόνηση του έργου ύδρευσης στην ένωση κοινοτήτων του Algodor» (CCI αρ. 2002.ES.16.C.PE.040),
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής το προσφεύγον προβάλλει πέντε λόγους ακυρώσεως.
   
               1)
            
            
               Ο πρώτος λόγος αφορά παράβαση του άρθρου 18, παράγραφος 3, του Κανονισμού (ΕΚ) 1386/2002, της Επιτροπής, της 29ης Ιουλίου 2002, για τις λεπτομέρειες εφαρμογής του κανονισμού (ΕΚ) 1164/94, του Συμβουλίου, όσον αφορά τα συστήματα διαχείρισης και ελέγχου και τη διαδικασία πραγματοποίησης των δημοσιονομικών διορθώσεων σε σχέση με τις ενισχύσεις που χορηγούνται στο πλαίσιο του Ταμείου Συνοχής, καθόσον μεταξύ της ακροάσεως και της λήψεως της αποφάσεως παρήλθε διάστημα άνω των τριών μηνών.
            
         
               2)
            
            
               Ο δεύτερος λόγος αφορά παράβαση του άρθρου H του Παραρτήματος II του Κανονισμού (ΕΚ) 1164/94, του Συμβουλίου, της 16ης Μαΐου 1994, για την ίδρυση του Ταμείου Συνοχής (1), καθόσον η προβλεπόμενη από αυτό διαδικασία κινήθηκε χωρίς να έχουν πραγματοποιηθεί οι αναγκαίες επαληθεύσεις.
            
         
               3)
            
            
               Ο τρίτος λόγος αφορά παράβαση του άρθρου H του Παραρτήματος II του Κανονισμού (ΕΚ) 1164/94, του Συμβουλίου, της 16ης Μαΐου 1994, για την ίδρυση του Ταμείου Συνοχής, ελλείψει διαπιστώσεως που να αναιρεί τις δηλώσεις περί τερματισμού του σχεδίου.
            
         
               4)
            
            
               Ο τέταρτος λόγος αφορά παράβαση του άρθρου H του Παραρτήματος II του Κανονισμού (ΕΚ) 1164/94, του Συμβουλίου, της 16ης Μαΐου 1994, για την ίδρυση του Ταμείου Συνοχής, καθόσον δεν αποδείχθηκε η ύπαρξη παρατυπιών.
            
         
               5)
            
            
               Ο πέμπτος λόγος αφορά προσβολή της αρχής της δικαιολογημένης εμπιστοσύνης όσον αφορά το Σχέδιο CCI αρ. 2000.ES. 16.C PE.020, καθόσον η Επιτροπή εφάρμοσε, ως προς αυτό, κριτήρια που περιέχονται σε έγγραφο (Κατευθυντήριες γραμμές όσον αφορά τις σχετικές με δημόσιες συμβάσεις δημοσιονομικές διορθώσεις, που παρουσιάσθηκαν στα κράτη μέλη κατά τη συνεδρίαση της Επιτροπής συντονισμού των Ταμείων της 28ης Νοεμβρίου 2007), το οποίο δεν είχε δημοσιευθεί κατά τον χρόνο που οι ισπανικές αρχές προσκόμισαν τα σχετικά με το υπόλοιπο έγγραφα αλλά 29 μήνες αργότερα.
            
         
      (1)  ΕΕ L 130,. 3, όπως τροποποιήθηκε από τον Κανονισμό (ΕΚ) 1264/1999, του Συμβουλίου, της 21ης Ιουνίου 1999, ΕΕ L 161, σ. 57